KIRJALLINEN KYSYMYS E-0889/01

esittäjä(t): Juan Naranjo Escobar (PPE-DE) komissiolle

(27. maaliskuuta 2001)

Aihe: Tieteen ja kehityksen VI puiteohjelma

USA aikoo kaksinkertaistaa tiede- ja teknologiainvestointinsa seuraavien 10 vuoden kuluessa. Nyt jo se tuottaa kolmanneksen maailman tieteestä, kun 1970 osuus oli vain 17 prosenttia. Sama koskee yritystoimintaa: maailman kymmenen tärkeintä bioteknologiayritystä ovat yhdysvaltalaisia.

Komissio hyväksyi 21. helmikuuta 2001 kaudelle 2002-2006 tiedepoliittisen suunnitelmansa, jonka talousarvio yhdessä Euratomin ydinohjelman kanssa merkitsee 17 prosentin lisäystä nykyiseen ohjelmaan. Täytyy muistaa, että EU käytti vuonna 1999 tieteeseen 1,8 prosenttia bruttokansantuotteestaan, kun USA:ssa luku oli 2,7 prosenttia.

Katsooko komissio, että nykyinen talousarvio on riittävä USA:n etumatkan supistamiseksi seuraavan neljän vuoden aikana? Miten komissio arvioi VI puiteohjelman yhteydessä kansallisia ohjelmia keinoina edistää tieteen kansainväliset rajat ylittävää luonnetta sekä pienentää EU:n ja USA:n tiedebudjettien eroa? Miten tärkeäksi komissio arvioi ehdokasvaltioiden panoksen tutkimukselle niiden liittyessä Euroopan unioniin? Missä määrin tämä ohjelma täydentää Sokrates-ohjelmassa kaudella 1995-1999 ilmenneitä opiskelijoiden ja opettajien liikkuvuuteen liittyviä puutteita?

Philippe Busquinin komission puolesta antama vastaus

(18. kesäkuuta 2001)

Kuten eurooppalaista tutkimusaluetta koskevassa aloitteessa(1) todetaan, puiteohjelma edustaa vain 5,4:ää prosenttia Euroopan julkisen sektorin tutkimuksen ja kehityksen kokonaisrahoituksesta. Verrattaessa Euroopan ja USA:n tutkimuksen kokonaisinvestointeja on otettava huomioon kansallisten ohjelmien huomattavasti suuremmat talousarviot. On myös otettava huomioon yksityisen sektorin investoinnit tutkimukseen ja kehitykseen, missä Euroopan ja USA:n välinen ero on erityisen suuri. Eurooppalaista tutkimusaluetta koskevassa aloitteessa korostetaan myös yksityisen sektorin tutkimukselle suunnattujen kannustimien, esimerkiksi verotustoimenpiteiden, merkitystä. Puiteohjelman osalta komissio ehdottaa, että sen varainkäyttöä tehostetaan kohdentamalla määrärahat entistä rajatummille kohdealueille, joilla on erityismerkitystä Euroopan tasolla. Lisäksi ehdotetaan ohjelman toteuttamiseen uusia välineitä, joilla pyritään jäsentämään Euroopassa tehtävää tiedettä ja järkiperäistämään hallintoa.

Koska kansalliset tutkimusohjelmat ovat tärkeitä koko Euroopan tutkimustoiminnan kannalta, uusi puiteohjelmaehdotus(2) sisältää ensimmäistä kertaa niihin liittyviä toimia, joista voidaan mainita kansallisten tutkimuspolitiikkojen esikuva-analyysi (benchmarking), kansallisen tason tutkimustoiminnan koordinoinnin vahvistaminen ja jäsenvaltioiden kannustaminen avaamaan ohjelmien toiminnot myös muiden maiden tutkijoille. Puiteohjelmassa ehdotetaan myös yhteisön osallistumista kansallisiin ohjelmiin EY:n perustamissopimuksen 169 artiklan (entisen 130 l artiklan) mukaisesti.

Laajentumisprosessissa pidetään tutkimustyötä jäsenehdokasmaiden painopistealueena, ja ne osallistuvat jo puiteohjelmaan täysipainoisesti. Lisäksi komissio on määritellyt 15. kesäkuuta 2000 annetun neuvoston päätöslauselman(3) mukaisesti yhdessä ehdokasmaiden kanssa toimet, joilla voidaan kannustaa ja lisätä niiden osallistumista eurooppalaiseen tutkimusalueeseen. Toimiin kuuluvat tiedotuskampanjat, koulutus, avustaminen yhteistyökumppanien haussa sekä osallistuminen kansallisten tutkimuspolitiikkojen esikuva-analyysia sekä huippuosaamisen kartoitusta koskeviin aloitteisiin.

Komissio on ehdottanut tutkijavoimavaroihin ja liikkuvuuteen varattujen määrärahojen lisäämistä yli kaksinkertaisiksi uudessa puiteohjelmaehdotuksessa. Tällä painopistealueella parannetaan yksittäisten tutkijoiden liikkumismahdollisuuksia. Lisäksi parannetaan muiden maiden merkittävien tutkimuslaitosten ja -infrastruktuurien käyttömahdollisuuksia ja luodaan uusi huippuosaamisen verkosto, jonka keskeisenä

tavoitteena on parantaa eurooppalaisten tutkimusryhmien integrointia ja lisätä liikkuvuutta. Neuvoston 15. kesäkuuta 2000 hyväksymän päätöslauselman mukaisesti tutkimuksesta vastaava komission jäsen kutsui koolle tutkijoiden liikkuvuuden lisäämistä käsittelevän, jäsenvaltioiden edustajista koostuvan korkean tason asiantuntijaryhmän, joka avustaa liikkuvuutta vaikeuttavia esteitä koskevan arvion laatimisessa; arvio toimitetaan komissiolle, joka antaa ehdotuksensa kesäkuussa 2001.

(1) KOM(2000) 6 lopullinen.

(2) KOM(2001) 94 lopullinen.

(3) EYVL C 205, 19.7.2000.